次韻桂嘉任郎中贈别二十四韻
作者：周紫芝
朝代：宋

paragraphs: 是身本蘧廬，誤得兩朱轓。
朅來臥江樓，白鷗看飛翻。
驚鴻卷西風，吹落雲水間。
江山相表裏，宇宙殊恢寛。
但苦千種愁，不供萬疊山。
幸兹洪崖君，仙馭超人寰。
一身聊復爾，萬事不可干。
富貴倘無求，藜藿亦自安。
不須金鼎爐，養此玉棟顔。
紛紛一回睇，往往俱冥頑。
有如盗跖手，可鱠朝飯肝。
居之彼不疑，念念我心寒。
公今梨棗成，心地無險艱。
横湖僅一葦，經月無寒暄。
昔爲吏曹郎，今带儒生酸。
繆從周旋間，獲奉澹泊歡。
公已聞大道，我猶縳枯禪。
誰知數日惡，忽有千里歎。
古道催行輈，滿山霜葉丹。
仙凡自此隔，無復相追攀。
餘生幾何時，白日飛驚湍。
願公追松喬，駕鶴驂翔鸞。
我亦上五老，舉首雲間看。